KTBST เปิดตัวนวัตกรรมใหม่ “SOCIAL TRADING” บริการลงทุนออนไลน์ผ่านแอปพลิเคชั่น
KTBST เปิดตัวนวัตกรรมใหม่ “SOCIAL TRADING” บริการลงทุนออนไลน์ผ่านแอปพลิเคชั่น
12 มี.ค. 2562

นายชาตรี โรจนอาภา รองกรรมการผู้จัดการ ฝ่ายกลยุทธ์และพัฒนาผลิตภัณฑ์ บริษัทหลักทรัพย์ เคทีบี (ประเทศไทย) จำกัด มหาชน หรือ KTBST เปิดเผยว่า บริษัทได้เปิดตัวบริการ KTBST SOCIAL TRADING เป็นรายแรกของประเทศไทยที่เปิดโอกาสให้นักลงทุนได้เข้าสู่สังคมการลงทุน (Investment Community) ผ่านเทคโนโลยี Social  Trading Platform ที่พัฒนาโดย บริษัท สกายเน็ต ซิสเต็มส์ จำกัด ซึ่งเป็นนวัตกรรมการลงทุนในรูปแบบ “เครือข่ายสังคมการลงทุนคุณภาพที่แบ่งปันข้อมูลและความคิดทางการลงทุนสำหรับนักลงทุนออนไลน์”
ทั้งนี้ เพื่อยกระดับคุณภาพของสังคม การลงทุนออนไลน์ ด้วยการสนับสนุนให้เกิดเครือข่ายการแลกเปลี่ยนและแบ่งปันแนวคิดหรือกลยุทธ์การลงทุน เพื่อให้เกิดการเรียนรู้ร่วมกันในสังคมผ่านการปฏิบัติจริง
โดยนักลงทุนที่สนใจใช้บริการ KTBST Social Trading  เพียงเปิดบัญชีซื้อขายหลักทรัพย์กับ KTBST ได้ และเมื่อเปิดบัญชีสำเร็จแล้ว ลูกค้าจะสามารถตั้งชื่อผู้ใช้ (Username) และรหัสผ่าน (Password) ผ่าน www.ktbst.co.th และนำไปล็อคอินเพื่อเข้าระบบ KTBST Social Trading ผ่านแอพพลิเคชั่น SKYNET Stock Trading และลูกค้าสามารถเลือกใช้บริการได้ 2 แบบ คือ แบบที่ 1 : ทดลองซื้อขายผ่านตลาดหลักทรัพย์จำลองโดยไม่ต้องใช้เงินจริง (Skynet Stock Demo) และแบบที่ 2 : ซื้อขายหลักทรัพย์ด้วยเงินจริง (Real Account)
สำหรับลูกค้าที่เลือกใช้บริการแบบ Skynet Stock  Demo จะสามารถทดลองเรียนรู้การซื้อขายหุ้นเสมือนจริงได้แบบเรียลไทม์ และสามารถทดลองใช้ทุกฟังก์ชั่นของแอพพลิเคชั่น  ได้แก่ ฟังก์ชั่น Follower และ Master โดยนักลงทุนที่สนใจติดตามการซื้อขายของสังคมการลงทุน จะเรียกว่า ผู้ติดตาม หรือ Follower ซึ่งจะสามารถติดตามธุรกรรมซื้อ ขาย และเปลี่ยนแปลงคำสั่งของนักลงทุนที่สมัครใจจะเปิดเผยรายการซื้อขายของตน ซึ่งเรียกว่า ผู้ให้ข้อมูล หรือ Master ได้แบบเรียลไทม์ โดย Follower 1 ท่าน สามารถเลือกติดตาม Master ได้ครั้งละ 1 คนเท่านั้น และเมื่อติดตามแล้วระบบจะส่งสัญญาณ Master Signal เพื่อแจ้งเตือนการซื้อขายไปยัง Follower ของ Master แต่ละรายพร้อมกัน เมื่อ Master รายนั้น ๆ มีการส่งคำสั่งซื้อขาย
ทั้งนี้ Follower สามารถเลือกที่จะกดปุ่มเพื่อ ซื้อ ขาย หรือเปลี่ยนแปลงคำสั่งตาม Master หรือไม่ก็ได้ตามดุลยพินิจของตนเองหรือ Follower สามารถเลือกใช้คำสั่ง Auto Trade เพื่อซื้อขายตาม Master โดยอัตโนมัติทุกธุรกรรมตามสัดส่วนเงินลงทุนของลูกค้าในระบบทดลองได้ เพื่อให้ Follower ไม่พลาดทุกการซื้อขายของ Master
อีกทั้ง Follower ยังสามารถติดตามสถิติการเทรด และดูผลการลงทุนของ Master ทุกรายได้ด้วยวิธีการวัดผลที่เป็นมาตรฐานได้อย่างสะดวกและรวดเร็ว เพื่อเป็นข้อมูลเปรียบเทียบและประกอบการตัดสินใจของนักลงทุนที่เป็นผู้ติดตามในการเลือก Master เพื่อติดตาม และสามารถเปลี่ยน Master ที่ตนเองต้องการติดตามได้เช่นกัน ทั้งนี้เป็นไปตามเงื่อนไขของบริษัท
นอกจากนี้ แอพพลิเคชั่นยังอัดแน่นด้วยฟังก์ชั่นที่โดดเด่นอีกมากมาย ทั้งฟังก์ชั่น Tournament Ranking ซึ่งเป็นระบบจัดการแข่งขัน Stock Trading พร้อมคำนวณ Gain / Win Rate / Drawdown ให้อัตโนมัติได้ในระดับ วัน / เดือน / ปี, ฟังก์ชั่น Analyst Signal แจ้งเตือนซื้อขายตามบทวิเคราะห์เทคนิคของโบรกเกอร์, ฟังก์ชั่น  Social Profile  บันทึกสถิติจำนวนหุ้นและการเทรด, ฟังก์ชั่น Point Systems มีระบบสะสม Point สำหรับ Master &amp; Follower ที่มีการซื้อขายอยู่เป็นประจำ, ฟังก์ชั่น  Chart ใช้สำหรับวิเคราะห์ทางเทคนิคที่มีเครื่องมือทางเทคนิคให้เลือกใช้ได้มากมายและสามารถวิเคราะห์ข้อมูลย้อนหลังได้สูงสุดถึง 35 ปี, ฟังก์ชั่น  Volume Conditional Order ตั้งระบบซื้อขายอัตโนมัติ เงื่อนไขด้านราคาและ Volume ที่ต้องการ
ฟังก์ชั่น Ticker Filter มีระบบ Filter Ticker เลือกดูฝั่ง Buy / Sell หรือ Filter ราคาหุ้นที่เปลี่ยนแปลงขึ้นหรือลงเป็น % ของหุ้นก่อนทำการส่งคำสั่งซื้อขายจริงได้, ฟังก์ชั่น Theme &amp; Profile  เลือก  Theme และ Upload รูปส่วนตัวได้, ฟังก์ชั่นรองรับ Algorithm และ AI ได้ในระดับ Machine Learning &amp; Deep Learning  โดยต้องเป็นไปเงื่อนไขของตลาดหลักทรัพย์ฯ และหน่วยงานกำกับดูแลกำหนดไว้, ฟังก์ชั่น Trade Value  Calculation  คำนวณราคาก่อนตัดสินใจซื้อขายหุ้นได้อัตโนมัติ และฟังก์ชั่น Markets Filter จัดอันดับ Gain / Lose ราคาหุ้นในตลาด SET50, SET100 และ mai
สำหรับลูกค้าที่เลือกใช้บริการแบบ Real Account หรือการซื้อขายหลักทรัพย์ด้วยเงินจริง สามารถใช้งานได้ทุกฟังก์ชั่นที่กล่าวมาข้างต้น ยกเว้นฟังก์ชั่น Follower, ฟังก์ชั่น Master Signal และฟังก์ชั่น Analyst Signal ที่อยู่ระหว่างการรอความชัดเจนของเกณฑ์การกำกับดูแลจากจากหน่วยงานกำกับดูแลที่เกี่ยวข้อง และพร้อมเปิดให้บริการทันทีที่มีความชัดเจนด้านหลักเกณฑ์การกำกับดูแล
ด้านความปลอดภัยของข้อมูลส่วนตัวลูกค้านั้น ลูกค้าที่ใช้บริการแอพพลิเคชั่นสามารถมั่นใจได้ว่าข้อมูลส่วนตัว ที่ลูกค้าให้กับ KTBST ในการเปิดบัญชีซื้อขายหลักทรัพย์เพื่อใช้บริการ KTBST SOCIAL TRADING จะถูกเก็บเป็น ความลับตามข้อตกลงการให้บริการ ภายใต้การกำกับดูแลของ KTBST ซึ่งเป็นผู้ให้บริการเปิดบัญชีซื้อขาย
ทั้งนี้ ผู้ที่สนใจบริการ KTBST SOCIAL TRADING สามารถใช้คอมพิวเตอร์เข้าผ่านเว็บไซต์ https://ranking.skynetsystems.co.th/main/stock และสามารถดาวน์โหลดแอพพลิเคชั่นผ่านสมาร์ทโฟน และแท็บเล็ต  โดยค้นหาแอพพลิเคชั่น SKYNET Stock Trading ได้ผ่าน App Store (ลิงค์: https://apple.co/2UiJOLe) และ Play Store (ลิงค์ : https://bit.ly/2GTIKdD)  และผู้ลงทุนที่สนใจสามารถลงทะเบียนเพื่อใช้บริการได้ที่ https://bit.ly/2tSWLja และสามารถศึกษารายละเอียดวิธีการเปิดบัญชีและคู่มือการใช้บริการ KTBST SOCIAL TRADING ได้ที่ http://opn.to/a/9Eo0y และสามารถติดต่อสอบถามได้ที่บริษัทหลักทรัพย์ เคทีบี (ประเทศไทย) จำกัด (มหาชน) (KTBST) หมายเลขโทรศัพท์ 02-648-1166 หรืออีเมล์ [email protected]
นายพิพัฒน์ รุ่งเรือง กรรมการผู้จัดการ บริษัท สกายเน็ต ซิสเต็มส์ จำกัด (SKYNET) กล่าวว่า SKYNET เป็นบริษัท Fintech Startup ของประเทศไทย ที่ให้บริการระบบ Social Trading Platform ที่รองรับทั้งการตัดสินใจซื้อขายตามดุลยพินิจของนักลงทุน และ Algorithm หรือกลยุทธ์ในขั้นตอนวิธีการส่งคำสั่งซื้อขายหุ้น และ Artificial Intelligence  (AI) หรือปัญญาประดิษฐ์ได้ในระดับ Machine Learning ที่ทำให้คอมพิวเตอร์มีความสามารถในการเรียนรู้ด้วยตนเอง และ Deep Learning ซึ่งเป็นชุดคำสั่งที่ถูกสร้างขึ้นมาเพื่อทำให้เครื่องจักรหรือเครื่องคอมพิวเตอร์สามารถเรียนรู้ และเข้าใจได้เหมือนกับมนุษย์
โดยระบบสามารถจัดอันดับนักลงทุน หรือบทวิเคราะห์ หรือ AI เพื่อให้นักลงทุนทั่วไป สามารถขอติดตามและตรวจสอบความน่าเชื่อถือได้
สำหรับ Social Trading Platform ที่ทาง SKYNET พัฒนานี้ถือเป็นหนึ่งในนวัตกรรมทางการลงทุนที่ได้รับการยอมรับ และได้รับรางวัลในระดับประเทศ ได้แก่ รางวัลชนะเลิศอันดับ 1 Business Services (Finance and Accounting  Solutions) จาก Thailand ICT Awards 2018 รางวัลรองชนะเลิศอันดับที่ 2 จากโครงการประกวด “รางวัลสุดยอด นวัตกรรมตลาดทุนไทย 2561” (Capital Market Innovation Awards 2018 ) ของตลาดหลักทรัพย์แห่งประเทศไทย และเป็นผู้ผ่านเข้ารอบ 12 ทีมสุดท้ายของ SEC FinTech Challenge 2018 จากสำนักงาน ก.ล.ต. และได้รับคัดเลือกเป็นบริษัท Top 10 Startup ตัวแทนของประเทศไทยจากสำนักงานส่งเสริมเศรษฐกิจดิจิทัล (DEPA) กับ RISE Accelerator และสำนักงานนวัตกรรมแห่งชาติ (NIA) กับ Thailand Tech Startup Association ให้ไปแสดงผลงานในประเทศสิงคโปร์ และประเทศฮ่องกงในปี 2561 ที่ผ่านมา
โดย SKYNET Systems ซึ่งเป็นผู้ดำเนินการภายใต้การริเริ่มพัฒนาแอพพลิเคชั่น SKYNET Stock Trading ซึ่งเป็น Social Trading Platform จากทาง KTBST ในครั้งนี้ SKYNET มีความยินดีเป็นอย่างยิ่งและถือเป็นความสำเร็จอีกขั้นของ SKYNET Systems ที่เชื่อมต่อระบบ Social Trading Platform กับตลาดหลักทรัพย์แห่งประเทศไทยได้จนสำเร็จ และต้องการยกระดับมาตรฐานของการลงทุนในตลาดหลักทรัพย์แห่งประเทศไทยให้มีประสิทธิภาพเทียบเคียงกับ ตลาดหลักทรัพย์ในระดับโลก โดยมีเป้าหมายที่จะช่วยสร้างสรรค์สังคมการลงทุนออนไลน์ให้มีคุณภาพ และเกิดเป็น เครือข่ายสังคมที่แบ่งปันข้อมูลและความคิดทางการลงทุนอย่างแท้จริง
ขณะที่ช่วงต้นไตรมาส 2/2562 ทาง SKYNET มีโครงการที่จะเปิดตัวกับตลาดหุ้นต่างประเทศ ได้แก่ CME Group ซึ่งเป็นสถาบันการเงินผู้ให้บริการด้านตลาดการซื้อขายและลงทุนในฟิวเจอร์ โดยได้ลงนามทำสัญญาเริ่มดำเนินการเชื่อมต่อระบบกันเป็นที่เรียบร้อย